Wimbledoni ja USA lahtiste paarismängu valitsev tšempion Robert Farah pääses võistluskeelust, kuigi andis positiivse dopinguproovi.
33-aastane Kolumbia tennisist andis oktoobris positiivse dopinguproovi. Tema kehast leiti anaboolset steroidi Boldenone’i. Farahi sõnul sattus keelatud aine tema kehasse kodumaal liha süües.
Kuigi rahvusvaheline tenniseliit ITF määras positiivse dopinguproovi ilmnemisel Farahile esialgse võistluskeelu, mis jättis tennisisti eemale ka Austraalia lahtistelt meistrivõistlustelt, otsustas ITF nüüd mängukeelu tühistada.
«Kaks nädalat enne kõnealust testi andsin dopinguproovi Shanghais, mis oli negatiivne. Kogu aasta jooksul testiti mind vähemalt 15 korda – kõik need testid olid negatiivsed. Kolumbia olümpiakomitee kirjutas 2018. aastal, et seda ainet leidub tihti Kolumbia lihas ning see võib mõjutada dopinguproovide tulemusi,» kirjutas Farah pärast dopinguproovi tulemuse selgumist Twitterisse.